Trekking, jogging, marketing

Da Gisula Tscharner

La clav per mes futur gartegià, per in meglier futur insumma n'è betg il handy dapertut, betg il laptop pitschen ed elegant en la tastga d'actas, er betg la tschaina ch'il schef As paja per annunziar Vossa promoziun, ed anc ina gia betg la dunna – siemi che Vus avais maridada da curt... Tut quai è bun e dretg, ma vinavant na vegnis Vus mai en la vita cun tut quests stgazis! Na, la clav per Voss futur ha num "ing". Simplamain – i-n-g, trais bustabs.
Cun quests trais bustabs savais Vus schizunt striunar, transplantond Vossa vita dad ier e da stersas en in futur paradisic da damaun e puschmaun. Il recept: prenda in verb che ti dovras savens en tia vita, al translatescha en englais, prenda il tschep ed agiunscha in –ing vidlonder... E voilà, Ti Ta chattas en in mund ultra actual. Ti na fas betg pli in simpel "viadi cun chaval e bagascha", ti fas "trekking". L'emna passada hai jau fatg part da la preschentaziun da la nov'uniun GR Trek en la Val Schons. Il president ha bain raquintà che noss perdavants han gia fatg tals viadis, ma... oz èsi da dir Trekking. La Quotidiana raquinta schizunt da trais sorts da trekking e ma mussa puspè cleramain: la clav a la sportivadad moderna è e stat il ING, sco finiziun – ing sco linguatg ENGlais insumma!
Jau ma regorda anc bain ch'ins na respectava strusch mes sport preferì, cur ch'jau gieva "jau vom a currer", quai tuna uschè banal. Sch'jau ma confessava dentant al jogging, lura vegniv'jau admirada, avev'jau ina nova identitad. Ir a pe, ir a spass? Mo sche ti crais! Walking numn'ins quai, ti n'ès bain betg dad ier! Jumping enstagl siglir giu, talking enstagl discurrer ensemen, marketing enstagl art da la buna fiera, trekking enstagl viadi cun chavals. Per spendrar il rumantsch dal stadi da museum bastan ils trais bustabs striun (-ing). Chalainsa da schubregiar noss rumantsch dal tudestg. Chalainsa cun las stentas d'in rumantsch standardisà. L'englais schlia quai da moda simpla ed eleganta; il "-ing" ha occupà il territori rumantsch gia da ditg, e betg carstgaun n'avess fatg piips encunter, gnanc betg ils puritans rumantschs.